นายกรัฐมนตรี ส่งเสริมโครงการลงทุนใน EEC ดึงนักลงทุนต่างประเทศมาลงทุนให้มากขึ้น
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ประชุมคณะกรรมการนโยบายเขตพัฒนาพิเศษภาคตะวันออก (กพอ.) หรือบอร์ด EEC ครั้งที่ 3/2564 ผ่านระบบ Video Conference โดยที่ประชุมพิจารณาประเด็นสำคัญ อาทิ โครงสร้างพื้นฐาน การลงทุนในพื้นที่ EEC การพัฒนาการเกษตรในพื้นที่ EEC การพัฒนาพื้นที่และชุมชนที่ประชุมเห็นชอบโครงการพัฒนาท่าเรือแหลมฉบังระยะที่ 3 ท่าเทียบเรือ F โดยให้นำเสนอคณะรัฐมนตรีเพื่อพิจารณาอนุมัติต่อไป แผนปฏิบัติการด้านการพัฒนาการเกษตรในเขตพัฒนาพิเศษภาคตะวันออก (พ.ศ. 2566 - 2570) ในส่วนโครงการระเบียงผลไม้ภาคตะวันออก (EEC) ,เห็นชอบแผนพัฒนาเมืองพัทยาตามแนวทาง NEO PATTAYA เพื่อขยายผลสู่การจัดตั้งเขตส่งเสริมเศรษฐกิจพิเศษรองรับอุตสาหกรรมการท่องเที่ยว กลุ่มรายได้ดีและการท่องเที่ยวเชิงสุขภาพ และเห็นชอบให้โครงการการยกระดับโรงพยาบาลปลวกแดง 2 เป็น 1 ในโครงการ EEC Project Listโอกาสนี้ นายกรัฐมนตรี ให้ความสำคัญในการลงทุนโดยตรงจากต่างประเทศ ในพื้นที่ EEC โดยเน้นดึงดูดกลุ่ม EU และประเทศที่มีศักยภาพให้มาลงทุนในประเทศเพิ่มขึ้น โดยเฉพาะใน 7 กลุ่มอุตสาหกรรมเป้าหมายรวมทั้งการศึกษา การวิจัยและการพัฒนาต่างๆ พร้อมเร่งรัดดำเนินการเรื่องที่ยังติดค้างให้อยู่ให้สำเร็จภายในไตรมาส 4 ของปีนี้ เพื่อพลิกโฉมประเทศไทย เพื่อสอดคล้องกับสถานการณ์การยกระดับเศรษฐกิจของต่างประเทศในปี 2565 พร้อมทั้งให้ขยายโครงการระเบียงผลไม้ภาคตะวันออกไปสู่ทางด้านธุรกิจประมง นอกจากนี้ นายกรัฐมนตรีย้ำให้ทุกคนดูแลสุขภาพให้ปลอดภัย ในช่วงสถานการณ์แพร่ระบาดโควิด-19 และให้ทำงานทุกอย่างด้วยความระมัดระวังรอบคอบเพราะหลายเรื่องเป็นที่จับตามองและสังคมให้ความสนใจ